  Майя Бывальцева 11-тӥ южтолэзе Ижкарын «Удмурт Кенеш» огазеяськонлэн исполкомез люкаськылӥз. Кенешонын эскерем одӥгез ужпум Ашальчи Оки нимо йӧскалык премиез сётонэн герӟаськемын вал. Со сярысь «Мынам Удмуртие» телерадиокомпанилэн «ВКонтакте» мерлыко вотэсысь огиназ ивортӥзы. 2021-тӥ арын премиез Якшур-Бӧдья ёросысь «Палэзё сӥзьыл» ансамбльлэн кивалтӥсез Римма Шкляева но Будапештысь Этвёш Лоранд нимо университетысь профессор Жужанна Шаланки басьтозы. Соос понна исполкомлэн кенешонэ пыриськем вань ёзчиосыз дурбасьтӥзы. «Удмурт Кенеш» огазеяськонлэн кичӧлтэмезъя Ашальчи Оки нимо премиен пусъё удмурт кылэз, лулчеберетэз азинтон ужын трос тыршись нылкышноосты Тодэ вайытом, 2020-тӥ арын премиез Удмуртиысь калык артистка, Росси Федерациысь дано артистка Валентина Пудова, дышетон удысысь дано ужась, «Удмурт Кенеш» огазеяськонлэн Сарапул ёросысь ёзэтэныз кивалтӥсь Нина Бехметова но удмурт литератураез эскерись, философияя доктор Ева Тулуз басьтӥзы. Тегъёс: Мерлык Ижкар Удмуртия УдмуртКенеш АшальчиОки премия данъетъёс удмуртлык  